ভোলাচং উচ্চবিদ্যালয়ের সহকারী প্রধান শিক্ষক আসাদুজ্জামান ও জ্যেষ্ঠ শিক্ষক পার্থ পাল প্রথম আলোকে বলেন, ‘সকাল ১০টায় পরীক্ষা শুরু হলে শিক্ষার্থীদের মধ্যে প্রশ্নপত্র বিলি করা হয়। প্রশ্নটি পড়ে আমরা দেখি, একটি অনুচ্ছেদে প্রধানমন্ত্রী ও কৃষিমন্ত্রীর নাম অবমাননাকরভাবে ব্যবহার করা হয়েছে। সঙ্গে সঙ্গে বিষয়টি প্রধান শিক্ষককে জানিয়ে পরীক্ষা বাতিলের অনুরোধ করি, কিন্তু তিনি তা করেননি।’ বিদ্যালয়ের শিক্ষক ও শিক্ষার্থীদের অভিভাবকদের সঙ্গে কথা বলে জানা গেছে, পরীক্ষা চলাকালে প্রশ্নের ওই অনুচ্ছেদের বিষয়টি কয়েকজন অভিভাবক জেনে ফেলেন। অভিভাবক শেখ মিজানুর রহমান ও জগদীশ সাহা জানান, বিষয়টি আমরা নবীনগর থানার পুলিশকে জানাই। প্রশ্নপত্রে এভাবে প্রধানমন্ত্রী ও কৃষিমন্ত্রীর নাম ব্যবহারের বিষয়টি খুব দুঃখজনক। এতে বিদ্যালয়ের সঙ্গে এলাকার ভাবমূর্তি ক্ষুণ্ন হয়েছে। বেলা পৌনে ১২টার দিকে পুলিশের একটি দল বিদ্যালয়ে গিয়ে সব প্রশ্নপত্র জব্দ করে। প্রশ্ন করার সঙ্গে জড়িত থাকার অভিযোগে প্রধান শিক্ষক ও জীববিজ্ঞানের ওই শিক্ষিকাকে গ্রেপ্তার করা হয়।